ការសំភាសន៍របស់ អ៊ុំស្រី ពុំ ម៉ៅ

ក៖ អ្នកដែរសំភាសន៍គេមានឈ្មោះថា ជាង ស៊ីអ៊ាវ

ខ៖ អ្នកដែរអោយគេសំភាសន៍មានឈ្មោះថា ពុំ ម៉ៅ៕

 ការសង្ខេបប្រវត្តិរបស់ អ៊ុំស្រី ពុំ ម៉ៅ

 អ៊ុំស្រី ពុំ ម៉ៅ មានអាយុ55ឆ្នាំ នៅក្នុងឆ្នាំ2018

 អ៊ុំស្រី ពុំ ម៉ៅ មានភេទស្រី

 អ៊ុំស្រី ពុំ ម៉ៅ មានទីលំនៅបច្ចុប្បន្ននៅ ភូមិបឹងសាឡាង សង្កាត់ឬស្សីកែវ ខ័ណ្ឌឬស្សីកែវ នៅរាជធានីភ្នំពេញ

ក៖ ចឹងជាដំបូងខ្ញុំអរគុណអ៊ុំដែរបានអោយខ្ញុំពិភាក្សាជាមួយអ៊ុំដែរទាក់ទងពីប្រវត្តិរបស់អ៊ុំ ហើយការសំភាសន៍ទាំងអស់នេះត្រូវបានរៀបចំដោយសកលវិទ្យាល័យមួយដែរនៅអាមេរិចដែរមានឈ្មោះថាBYU ហើយដោយសារតែសកលវិទ្យាមានគោលបំណងចង់រក្សាពីប្រវត្តិរបស់ប្រជាជនខ្មែរ ដើម្បីទុកអោយកូនចៅជំនាន់ក្រោយៗៗអោយពួកគាត់ បានស្គាល់នឹងបានដឹងពីប្រវត្តិរបស់ឪពុកម្ដាយនឹង ប្រវត្តិរបស់ដូនតាចឹងនៅពេលដែរខ្ញុំបានសំភាសន៍អ៊ុំ ហើយនឹងខ្ញុំនឹងដាក់ការសំភាសន៍ទាំងអស់នេះទៅក្នុងវេបសាយរបស់សាលាដែរមានឈ្មោះថា [www.cambodianoralhistories.byu.edu](http://www.cambodianoralhistories.byu.edu) ចឹងសំរាប់អ៊ុំយល់ព្រមដើម្បីអោយខ្ញុំដាក់ការសំភាសន៍ទាំងអស់នឹងទៅក្នុងវេបសាយរបស់សាលាដែរទេអ៊ុំ ចឹងអ៊ុំយល់ព្រមដើម្បីអោយខ្ញុំដាក់ ការសំភាសន៍ទាំងអស់នេះទៅក្នុងវេបសាយរបស់សាលាដែរទេអ៊ុំ?

ខ៖ ចា៎!!

ក៖ បាទចឹងសំរាប់ខ្ញុំជាអ្នកសំភាសន៍អ៊ុំខ្ញុំមានឈ្មោះថា ជាង ស៊ីអ៊ាវ ហើយថ្ងៃខែដែរ ខ្ញុំបានសំភាសន៍អ៊ុំគឺនៅថ្ងៃទី3ខែ5 ឆ្នាំ2018 ហើយការសំភាសន៍ទាំងអស់នេះធ្វើឡើងនៅភូមិនឹងភូមិអីគេដែរអ៊ុំ?

ខ៖ ​នៅភូមិបឹងសាឡាង

ក៖ ភូមិបឹងសាឡាង ចុះឃុំអីគេដែរអ៊ុំ?

ខ៖ ឃុំឬស្សីកែវ

ក៖ ឃុំឬស្សីកែវ ចុះខ័ណ្ឌឬស្សីកែវដែរ?

ខ៖ ចា៎!!

ក៖ នៅរាជធានីភ្នំពេញ?

ខ៖ ចា៎!!នឹងហើយ

ក៖ ចឹងសំរាប់អ៊ុំមាបឈ្មោះពេញនឹងឈ្មោះអីគេដែរអ៊ុំ?

ខ៖ ឈ្មោះពុំ ម៉ៅ

ក៖ មានឈ្មោះអីគេដែរអ៊ុំ?

ខ៖ មានឈ្មោះពុំ ម៉ៅ

ក៖ មានឈ្មោះពុំ ម៉ៅ ចុះមានឈ្មោះហៅក្រៅទេអ៊ុំ?

ខ៖ ចា៎?

ក៖ មានឈ្មោះហៅក្រៅទេអ៊ុំ?

ខ៖ ហៅតែម៉ៅៗៗទទេនឹងហាស

ក៖ ចឹងហៅតែឈ្មោះម៉ៅទេណអ៊ុំ?

ខ៖ ចា៎!!នឹងហើយ

ក៖ ចុះកាលពីក្មេងធ្លាប់មាននរណោហៅឈ្មោះអ៊ុំអីផ្សេងដែរទេអ៊ុំ?

ខ៖ អត់ផងហៅតែនឹងមានឈ្មោះនឹង

ក៖ ចឹងណអ៊ុំណ?

ខ៖ ចា៎!!

ក៖ ចុះអ៊ុំសព្វថ្ងៃអ៊ុំអាយុប៉ុន្មានដែរអ៊ុំ?

ខ៖ ខ្ញុំអាយុ55ឆ្នាំហើយ

ក៖ ចឹងអ៊ុំអាយុ55ឆ្នាំ?

ខ៖ ចា៎!!

ក៖ ចុះសុំនៅជិតអ៊ុំបន្តិចដើម្បីនិយាយអោយលឺចឹងហាសអ៊ុំ ចុះអ៊ុំកើតនៅថ្ងៃខែឆ្នាំណាអ៊ុំមានចងចាំទេ?

ខ៖ ខ្ញុំហោសអត់ចាំផង

ក៖ ចឹងអ៊ុំដឹងតែអ៊ុំអាយុ55ឆ្នាំណអ៊ុំ?

ខ៖ ចា៎!!ខ្ញុំអាយុ55ឆ្នាំ

ក៖ អូ៎!!បាទអ៊ុំចុះសំរាប់ថ្ងៃខែអីក៏អ៊ុំអត់ចាំដែរណអ៊ុំ?

ខ៖ ចា៎!!អត់ចាំទេ

ក៖ អូ៎!!បាទអ៊ុំចឹង?

ខ៖ រវល់តែឈឺគ្មានបានចាំអស់ទេភ្លេចអស់ហើយ

ក៖ ចឹងហោសអ៊ុំ ចុះលក្ខណះថាឆ្នាំច័ន្ទគតិអ៊ុំឆ្នាំអីគេដែរលក្ខណះឆ្នាំជូត ឆ្លូវ ខាល ថោះហាសអ៊ុំឆ្នាំអីគេដែរអ៊ុំ?

ខ៖ ខ្ញុំឆ្នាំជូត

ក៖ ចឹងអ៊ុំឆ្នាំជូតណអ៊ុំណ?

ខ៖ ចា៎!!

ក៖ ចឹងអ៊ុំកើតនៅឆ្នាំ1963អ៊ុំ ចឹងសំរាប់អ៊ុំកើតនៅណាដែរអ៊ុំ?

ខ៖ ខ្ញុំកើតនៅភ្នំពេញ

ក៖ ប៉ុន្តែនៅភូមិអីគេដែរអ៊ុំ នឹងឃុំអីដែរអ៊ុំ?

ខ៖ នៅភូមិបឹងសាឡាងនៅឡើយនឹង

ក៖ នឹងហើយអ៊ុំនៅភូមិបឹងសាឡាង ឃុំឬស្សីកែវ ខ័ណ្ឌឬស្សីកែវនឹង?

ខ៖ ចា៎!!នឹងហើយ

ក៖ អូ៎!!បាទអ៊ុំ ចឹងសំរាប់អ៊ុំមានបងប្អូនចំនួនប៉ុន្មាននាក់ដែរអ៊ុំ?

ខ៖ ខ្ញុំហោសមានប្អូនតែពីរនាក់នឹង

ក៖ អ៊ុំមានបងប្អូនតែពីរនាក់ទេ?

ខ៖ នឹងហើយ

ក៖ ចុះមានស្រីទាំងពីររឺមួយក៏ប្រុសមួយស្រីមួយដែរអ៊ុំ?

ខ៖ មានស្រីទាំងពីរនាក់

ក៖ មានស្រីទាំងពីរចុះអ៊ុំជាកូនបងរឺមួយក៏កូនពៅដែរអ៊ុំ?

ខ៖ ខ្ញុំប្អូន

ក៖ អ៊ុំពៅហោស?

ខ៖ ខ្ញុំប្អូន

ក៖ អូ៎!!អ៊ុំប្អូន?

ខ៖ ចា៎!!ខ្ញុំប្អូនហើយបង

ក៖ ចុះបងរបស់អ៊ុំគាត់នៅណាឥឡូវនឹងអ៊ុំ?

ខ៖ គាត់នៅមុខហោស

ក៖ គាត់នៅមុខគាត់ធ្វើអីគេដែរអ៊ុំសំរាប់ចិញ្ចឹមក្រុមគ្រួសារហាស?

ខ៖ គាត់នៅផ្ទះដែរនឹង

ក៖ ចឹងហោសអ៊ុំចុះគាត់មានឈ្មោះអីដែរអ៊ុំ?

ខ៖ ចា៎!!គាត់ឈ្មោះអុន

ក៖ បងរបស់អ៊ុំនឹងមានឈ្មោះអីគេឈ្មោះអុន?

ខ៖ ចា៎!!យូរដែរហើយ

ក៖ ប៉ុន្តែបងរបស់អ៊ុំមានឈ្មោះអីគេ?

ខ៖ គេសួរលឿនឡើងបងខ្ញុំទៅសួរអានេះទៅ?

ក៖ ចុះអ្នកណាទៅដឹងបងឯងទៅសួរគេ?

ខ៖ ដឹងតែគាត់មកៗៗនឹងហៅតែគាត់អ៊ុំៗៗមិនដឹងថាឈ្មោះអីមកសួរខ្ញុំឈ្មោះអី ខ្ញុំភ្លេចមុខភ្លេចក្រោយ

ក៖ អូ៎!!អ៊ុំភ្លេចឈ្មោះបងរបស់ខ្លួនឯងហោសអត់អីទេអ៊ុំ?

ខ៖ ចា៎!!

ក៖ ប៉ុន្តែអ៊ុំធ្លាប់មានសាច់រឿងអីកាលអ៊ុំនៅក្មេងៗៗជាមួយបងរបស់អ៊ុំទេចឹង?

ខ៖ អត់មានលេងអីផងនៅតែផ្ទះ

ក៖ ចឹងនៅតែផ្ទះទេណអ៊ុំចុះម៉េចបានសើចចឹងអ៊ុំ?

ខ៖ គាត់អត់សូវនេះទេឈប់សំភាសន៍គាត់ទៅ

ក៖ ចឹងសំរាប់ដូចជាអ៊ុំកាលពីក្មេងអ៊ុំធ្លាប់លេងអីជាមួយបងរបស់អ៊ុំដែរទេ ដូចជាទៅស្រែអីជាមួយគា្នហាសធ្លាប់ទេ?

ខ៖ ធ្លាប់តើ!!

ក៖ ប៉ុន្តែអ៊ុំទៅធ្វើអីគេដែរនៅស្រែអ៊ុំ?

ខ៖ ធ្វើស្រែធ្វើស្រូវអីនឹងទៅ

ក៖ បាទ!!ប៉ុន្តែលេងបិទពួនធ្លាប់លេងអីជាមួយគា្នដែរតើហីអ៊ុំ?

ខ៖ ចា៎!!

ក៖ ប៉ុន្តែអ៊ុំធ្លាប់លេងអីជាមួយគា្ននទៀតទៅជាមួយបងរបស់អ៊ុំហាស?

ខ៖ មុនសូវទេនៅតូចៗៗពេកខ្ញុំអត់សូវចេះចាំទេ

ក៖ ចឹងណអ៊ុំណ?

ខ៖ ចា!!

ក៖ ឥឡូវបងរបស់អ៊ុំគាត់នៅខាងលើនឹងគាត់ធ្វើអីគេដែរអ៊ុំ?

ខ៖ គាត់នៅផ្ទះនឹងឯង

ក៖ គាត់នៅផ្ទះដែរគាត់អោយកូនគាត់ចិញ្ចឹមដែរហោស?

ខ៖ ចា៎ៗៗ!!នឹងហើយពីព្រោះបងថ្លៃរបស់ខ្ញុំនឹងគាត់ស្លាប់ហើយ

ក៖ ចឹងហោសចឹងនៅតែបងស្រីរបស់អ៊ុំទេដែរនៅណុង?

ខ៖ ចា៎!!

ក៖ អូ៎!!បាទអ៊ុំចុះសំរាប់ឪពុករបស់អ៊ុំគាត់មានឈ្មោះអីគេដែរអ៊ុំ?

ខ៖ ឪពុករបស់ខ្ញុំនឹងងាប់បាត់ហើយនឹង

ក៖ ប៉ុន្តែគាត់មានឈ្មោះអីគេដែរអ៊ុំមានចងចាំឈ្មោះគាត់ដែរទេ?

ខ៖ ខ្ញុំភ្លេចដែរនឹង

ក៖ អ៊ុំភ្លេចឈ្មោះគាត់ដែរហោសអ៊ុំ?

ខ៖ ខ្ញុំចាំតែត្រកូលគាត់

ក៖ ត្រកូលគាត់មានឈ្មោះអីគេដែរអ៊ុំ?

ខ៖ មានឈ្មោះលុន

ក៖ ឈ្មោះលុនហោសអ៊ុំ?

ខ៖ ចា៎!!ប៉ារបស់ខ្ញុំនឹងឈ្មោះលុន

ក៖ បាទ!!ចុះគាត់កើតនៅណាដែរអ៊ុំមានដឹងទេអ៊ុំ?

ខ៖ គាត់កើតនៅនឹងដែរនឹង

ក៖ គាត់កើតនៅភូមិនឹងដែរហោសអ៊ុំ?

ខ៖ ចា៎!!

ក៖ ចុះម្ដាយរបស់អ៊ុំគាត់មានឈ្មោះអីគេដែរអ៊ុំ ម្ដាយរបស់អ៊ុំហាសគាត់មានឈ្មោះអីគេដែរ?

ខ៖ អូ៎!!ឈ្មោះយាយជើង

ក៖ គាត់មានឈ្មោះយាយជើង?

ខ៖ ចា៎!!

ក៖ ចុះគាត់កើតនៅណាដែរអ៊ុំ?

ខ៖ គាត់កើតនៅភ្នំពេញនឹងដែរនឹង

ក៖ គាតកើតនៅភ្នំពេញនឹងដែរហោសអ៊ុំ?

ខ៖ ចា៎!!នឹងហើយ

ក៖ ចុះអើរឪពុករបស់អ៊ុំគាត់នៅរស់ដែររឺក៏គាត់?

ខ៖ គាត់ស្លាប់ដែរហើយនឹង

ក៖ គាត់ស្លាប់ហើយណ ចុះកាលពីគាត់នៅនឹងគាត់ធ្វើអីគេដែរសំរាប់ចិញ្ចឹមក្រុមគ្រួសារនឹងចិញ្ចឹមជីវិតដែរអ៊ុំ?

ខ៖ គាត់លីប៉ាវលីអីនឹង

ក៖ គាត់លីប៉ាវគាត់ធ្វើការងារអោយគេហោសអ៊ុំ?

ខ៖ ចា៎!!

ក៖ ចុះគាត់មានធ្លាប់ធ្វើស្រែធ្វើអីអត់អ៊ុំ?

ខ៖គាត់ធ្លាប់ដែរតើ!!

ក៖ គាត់ធ្វើអីគេខ្លះដែរនៅស្រែនឹងហោសអ៊ុំ?

ខ៖ ធ្វើស្រែដកសំណាបដកអីនឹង

ក៖ ដកសំណាបធ្វស្រែធ្វើអីចឹងទៅណ?

ខ៖ ចា៎!!

ក៖ ចុះគាត់ជាមនុស្សបែបណាដែរអ៊ុំគាត់ជាមនុស្សកាចរឺមួយក៏ស្លូតហាសអ៊ុំ?

ខ៖ គាត់កាចដែរនឹងហាស

ក៖ ចឹងហោសអ៊ុំបាទ ចុះសំរាប់ម្ដាយរបស់អ៊ុំវិញគាត់ធ្វើអីគេដែរសំរាប់ចិញ្ចឹមជីវិតដែរអ៊ុំ?

ខ៖ ម៉ែរបស់ខ្ញុំនឹងនិយាយរួមទៅគាត់វៀតណាមដែរនឹង

ក អូ៎!!គាត់វៀតណាមហោសអ៊ុំ?

ខ៖ ចា៎!!

ក៖ ប៉ុន្តែគាត់ធ្វើអីគេដែរអ៊ុំ?

ខ៖ គាត់ងាប់ហើយ

ក៖ ប៉ុន្តែកាលពីគាត់នៅរស់គាត់ធ្វើអីសំរាប់ចិញ្ចឹមជីវិតដែរអ៊ុំ?

ខ៖ គាត់នៅផ្ទះដែរនឹង

ក៖ គាត់នៅផ្ទះដែរហោសអ៊ុំ?

ខ៖ ចា៎!!

ក៖ ចុះម្ដាយរបស់អ៊ុំគាត់កាចរឺមួយក៏ស្លូតដែរអ៊ុំកាលគាត់នៅរស់ហាស?

ខ៖ ម៉ែរបស់ខ្ញុំហោសគាត់ស្លូតដែរនឹង

ក៖ គាត់ស្លូតដែរទេហោសអ៊ុំ?

ខ៖ ប៉ុន្តែប៉ារបស់ខ្ញុំគាត់ខ្មែរទេប៉ុន្តែម៉ែរបស់ខ្ញុំ

ក៖ ម្ដាយរបស់អ៊ុំនឹងគាត់វៀតណាម?

ខ៖ ចា៎!!

ក៖ អូ៎!!បាទអ៊ុំចុះអ៊ុំមានចងចាំថាកាលពីពួកគាត់នៅរស់ហាស អ៊ុំគិតថាអ៊ុំធ្លាប់បានធ្វើអីគេខ្លះជាមួយគាត់ ធ្លាប់ទៅស្រែធ្លាប់ដាំបាយធ្វើម្ហូបអីជាមួយគាត់ហាស?

ខ៖ ម៉ែរបស់ខ្ញុំគាត់អត់ធ្វើទេ

ក៖ ប៉ុន្តែអ៊ុំធ្លាប់មានអនុស្សាវរីយ៍អីជាមួយគាត់ទេ?

ខ៖ ធ្លាប់ធ្វើតែប៉ារបស់ខ្ញុំទេ

ក៖ ចឹងហោសអ៊ុំ?

ខ៖ ចា៎!!

ក៖ ប៉ុន្តែអ៊ុំធ្វើអីគេខ្លះជាមួយគាត់ដែរទៅអ៊ុំ?

ខ៖ គាត់ទៅស្រែធ្វើអីនឹងហើយគាត់ធ្វើស្រែដល់ពេលគាត់មានប្រពន្ធគាត់នៅភ្នំពេញនេះគាត់នៅនេះ

ក៖ អូ៎!!ចឹងហោសអ៊ុំ?

ខ៖ ចា៎!!

ក៖ ចុះដូចជាម្ដាយរបស់អ៊ុំគាត់មានធ្លាប់ប្រាប់ពីប្រវត្តិរបស់គាត់កាលពីគាត់នៅក្មេងទៅអ៊ុំទេ?

ខ៖ អត់ដឹងដែរ

ក៖ គាត់អត់ដែរប្រាប់ទេណ?

ខ៖ ចា៎!!

ក៖ ចុះឪពុករបស់អ៊ុំវិញគាត់មានដែរប្រាប់ពីប្រវត្តិរបស់គាត់ទៅអ៊ុំដែរទេ?

ខ៖ អត់ដែរប្រាប់ផងនឹង

ក៖ អូ៎!!ចឹងឪពុកម្ដាយរបស់អ៊ុំអត់ដែរប្រាប់អីទៅអ៊ុំទេណអ៊ុំ?

ខ៖ ចា៎!!ពីព្រោះខ្ញុំនៅតូចៗៗខ្ញុំអត់សូវដឹងអីទេ

ក៖ អ៊ុំនៅតូចៗៗ?

ខ៖ ចា៎!!នឹងហើយ

ក៖ ប៉ុន្តែពួកគាត់ស្លាប់យូរហើយមែនទេអ៊ុំ?

ខ៖ យូរហើយគាត់ស្លាប់នៅជំនាន់អាពត

ក៖ គាត់ស្លាប់តាំងពីជំនាន់អាពតហោសអ៊ុំ?

ខ៖ សំរាប់ម៉ែរបស់ខ្ញុំគាត់ស្លាប់ទាំងពី

ក៖ ស្លាប់មុនជំនាន់អាពតទៀត?

ខ៖ ចា៎!!

ក៖ ប៉ុន្តែកើតអីបានគាត់ស្លាប់នៅពេលពលពតហាសអ៊ុំអ៊ុំដឹងទេ?

ខ៖ ចុះបើអាពតសំលាប់ចោល

ក៖ ចឹងអាពតសំលាប់ចោលណអ៊ុំ?

ខ៖ ចា៎!!

ក៖ អូ៎!!បាទអ៊ុំចុះអ៊ុំគិតថាយាយតាខាងឪពុករបស់អ៊ុំនឹងអ៊ុំមានស្គាល់ឈ្មោះគាត់ដែរទេ?

ខ៖ យាយតារបស់ខ្ញុំឈ្មោះអើរពុំ

ក៖ គាត់មានឈ្មោះពុំ នឹងយាយរឺមួយក៏តាដែរអ៊ុំ?

ខ៖ តា

ក៖ ចុះយាយវិញអ៊ុំមានចងចាំឈ្មោះគាត់ដែរទេ?

ខ៖ ខ្ញុំអត់ចាំទេគាត់ស្លាប់បាត់ហើយម៉ែរបស់ខ្ញុំ

ក៖ ចុះយាយតាខាងម្ដាយវិញអ៊ុំមានចងចាំឈ្មោះគាត់ដែរទេអ៊ុំ?

ខ៖ អត់ចាំទេគាត់ស្លាប់ចោលអាពតសំលាប់ចោលអស់ហើយនឹង

ក៖ អូ៎!!យូរហើយណអ៊ុំណ?

ខ៖ ចា៎!!

ក៖ ចុះអ៊ុំមករស់នៅនឹងយូរនៅអ៊ុំ?

ខ៖ រស់នៅយូរហើយនឹង

ក៖ ប្រហែលជាប៉ុន្មានឆ្នាំដែរហើយអ៊ុំ?

ខ៖ ខ្ញុំរស់នៅតាំងពី1983ហោស

ក៖ តាំងពីឆ្នាំ1983រហូតមកដល់ឥឡូវនឹងប្រហែលជា35ឆ្នាំអ៊ុំមែនទេអ៊ុំ?

ខ៖ ចា៎!!

ក៖ ចុះអ៊ុំមានបងប្អូនរឺមួយក៏កូនចៅណាដែរទៅរស់នៅក្រៅប្រទេសទេអ៊ុំ?

ខ៖ បងរបស់ខ្ញុំនឹងស្លាប់មិនដឹងរស់រឺក៏ងាប់ទេ

ក៖ ប៉ុន្តែអ៊ុំមានបងប្អូនណាដូចជាទៅរស់នៅថៃនៅ វៀតណាមអីមានទេ?

ខ៖ អត់ដឹងប៉ុន្តែបងរបស់ខ្ញុំនឹងវាចេញទៅនឹងប៉ុនមិនដឹងថាងាប់រឺមួយក៏រស់ទេនៅអាពត

ក៖ ចឹងហោសអ៊ុំ?

ខ៖ ចា៎!!

ក៖ ចុះអ៊ុំស្វាមីរបស់អ៊ុំនឹងមានឈ្មោះអីគេដែរអ៊ុំ?

ខ៖ ចា៎?

ក៖ ប្ដីរបស់អ៊ុំនឹងមានឈ្មោះអីគេដែរអ៊ុំ?

ខ៖ មានឈ្មោះតាអុន

ក៖ មានឈ្មោះតាអុន ចុះអ៊ុំមានចងចាំអ៊ុំបានរៀបអាពាហ៍ពិពាហ៍ជាមួយគាត់នៅថ្ងៃខែឆ្នាំណាដែរទេ អ៊ុំមានចងចាំទេអ៊ុំ?

ខ៖ អត់ចាំផងនឹង

ក៖ អូ៎!!ចឹងហោសអ៊ុំចុះកូនរបស់អ៊ុំបងគេនឹងអាយុប៉ុន្មានដែរអ៊ុំ?

ខ៖ ទៅរត់ម៉ូតូឌុបហើយ

ក៖ ប៉ុន្តែអាយុប៉ុន្មានគាត់ហាស?

ខ៖ អាយុម៉្ភៃជាង

ក៖ អាយុម៉្ភៃជាងណអ៊ុំ?

ខ៖ ចា៎!!

ក៖ អូ៎!!បាទ​ចុះអ៊ុំគិតថានៅពេលដែរអ៊ុំរៀបអាពាហ៍ពិពាហ៍នឹងគិតថាអ៊ុំជាអ្នករៀបចំអោយ រឺមួយក៏ឪពុកម្ដាយរបស់អ៊ុំជាអ្នករៀបចំអោយ?

ខ៖ បងរបស់ខ្ញុំ

ក៖ បងរបស់អ៊ុំជាអ្នករៀបចំអោយណអ៊ុំ?

ខ៖ ចា៎!!

ក៖ ប៉ុន្តែពេលដែរប្ដីរបស់អ៊ុំចូលស្ដីនឹងមានជាថ្លៃទឹកដោះជូនអ៊ុំអត់?

ខ៖ ចា៎?

ក៖ ពេលណុងប្ដីរបស់អ៊ុំចូលស្ដីដណ្ដឹងអ៊ុំនឹងមានជាថ្លៃទឹកដោះជូនអ៊ុំអត់ជូនលុយជូនអីទៅអ៊ុំអត់?

ខ៖ ជូនដែរតើ!!

ក៖ ពេលណុងគាត់ជូនអីទៅអ៊ុំដែរទៅអ៊ុំ?

ខ៖ ពេលណុងគាត់បង្គាប់បងរបស់ខ្ញុំនឹងមាស7ជីកាលណុង

ក៖ អូ៎!!មាស7ជីហោសអ៊ុំ?

ខ៖ ចា៎!!

ក៖ អូ៎!!បាទដូចជាគាត់ស្គាល់អ៊ុំយូរនៅបានគាត់ចូលស្ដីដណ្ដឹងអ៊ុំហាស?

ខ៖ គាត់បានបើកឡាន

ក៖ ប៉ុន្តែដូចជាគាត់ស្គាល់អ៊ុំយូរនៅបានជាគាត់ចូលស្ដីដណ្ដឹងអ៊ុំហាស?

ខ៖ គាត់បើនិយាយអោយរួមទៅខ្ញុំប្ដីពីរហើយ

ក៖ អូ៎!!ចឹងហោសអ៊ុំ?

ខ៖ ចា៎!!អាប្ដីរបស់ខ្ញុំមុននឹងធ្វើនរគបាល

ក៖ អូ៎!!ចឹងហោសអ៊ុំ?

ខ៖ ប៉ុនបានមកជួបគាត់នេះ

ក៖ បាទ!!អ៊ុំបាទចុះអ៊ុំមានចេះភាសាខ្មែរទេអ៊ុំ?

ខ៖ ខ្ញុំហោស?

ក៖ បាទ!!

ខ៖ ចេះដែរតើ!!

ក៖ ប៉ុន្តែង៊ុំធ្លាប់បានរៀនខ្មែរពីមុនអត់?

ខ៖ ពីមុននឹងអត់ចេះយូនទេចេះតែខ្មែរនឹង

ក៖ ប៉ុន្តែឥឡូវនឹងអ៊ុំចេះយួនដែរ?

ខ៖ យួននឹងចេះអាពតគេអត់អោយនិយាយ

ក៖ ប៉ុន្តែអ៊ុំចេះទេឥឡូវនឹង?

ខ៖ អត់និយាយទេ

ក៖ អូ៎!អ៊ុំនិយាយទេនអ៊ុំ?

ខ៖ អាពតវាអត់អោយនិយាយក៏ឈប់និយាយទៅ

ក៖ អូ៎!!ហូចឹងអ៊ុំភ្លេចអស់ហើយណអ៊ុំ?

ខ៖ ចា៎!!

ក៖ អូ៎!!បាទអ៊ុំចឹងអ៊ុំធ្លាបប់បានរៀនខ្មែរអត់អ៊ុំអ៊ុំធ្លាប់បានចូលសាលាខ្មែររៀនអត់?

ខ៖ ខ្ញុំបានរៀននៅថ្នាក់ទី6

ក៖ អ៊ុំរៀនបានថ្នាក់ទី6ណចុះពេលណុងអ៊ុំរៀននៅណាដែរអ៊ុំ?

ខ៖ ខ្ញុំរៀននៅសាលាឬស្សីកែវយើងនេះ

ក៖ ចឹងអ៊ុំរៀននៅសាលាឬស្សីកែវហោសអ៊ុំ?

ខ៖ ចា៎!!

ក៖ អូ៎!!បាទអ៊ុំកាលពីរៀននឹងអ៊ុំធ្លាប់មានមិត្តភក្តិដែរធំធាត់មកជាមួយគា្នដែរអត់?

ខ៖ អើរៗៗ

ក៖ អ៊ុំមកសើចទៀតហើយ ចង់និយាយថាកាលពីអ៊ុំរៀននឹងអ៊ុំធ្លាប់មានមិត្តភក្តិដែរធំធាត់មកជាមួយគា្នអត់?

ខ៖ មានតូចៗៗដែរនឹង

ក៖ មានហោសអ៊ុំ?

ខ៖ ចា៎!!

ក៖ ប៉ុន្តែមានច្រើនដែរទេអ៊ុំ?

ខ៖ អត់មានច្រើនទេប៉ុន្តែខ្ញុំភ្លេចមុខភ្លេចក្រោយដែរនឹងហាស

ក៖ ចឹងហោសអ៊ុំ?

ខ៖ ចា៎!!

ក៖ ចុះកាលអ៊ុំនៅក្មេងៗៗអ៊ុំធ្លាប់បានលេងអីគេខ្លះដែរអ៊ុំ?

ខ៖ លេងបាយឡឹកបាយឡអីនឹង

ក៖ អូ៎!!មានលេងបាយឡឹកបាយឡដែរណអ៊ុំ?

ខ៖ ចា៎!!

ក៖ ចុះអ៊ុំគិតថាអ៊ុំធ្លាប់ទៅធ្វើការនៅវាលស្រែទេអ៊ុំ?

ខ៖ ធ្វើតើធ្វើស្រែធ្វើអីទៅ

ក៖ ចឹងហោសអ៊ុំណ?

ខ៖ ចា៎!!នៅមើលគោអីនឹងមើលគោមើលក្របីអីនឹង

ក៖ ប៉ុន្តែអ៊ុំធ្លាប់ទៅលក្ខណះថាធ្លាប់ធ្វើចំការអត់អ៊ុំ?

ខ៖ ខ្ញុំដែរធ្វើត្រី

ក៖ បាទ!!អ៊ុំដែរធ្វើចំការអត់អ៊ុំ?

ខ៖ អត់ទេអត់ដែរធ្វើទេខ្ញុំទៅរកត្រី

ក៖ អូ៎!!អ៊ុំទៅរកត្រីហោស?

ខ៖ ចា៎!!ចាវទូករកត្រីនៅទន្លេនេសាទ

ក៖ អូ៎!!បាទអ៊ុំបាទប៉ុន្តែកាលណុងអ៊ុំទៅរកនៅណាដែរអ៊ុំ?

ខ៖ រកនៅទន្លេសាបយើងនឹង

ក៖ អូ៎!!នៅមុខវាំងយើងនឹងហោសអ៊ុំ?

ខ៖ នៅទន្លេសាបយើងនេះ

ក៖ ប៉ុន្តែអ៊ុំទៅរកនៅណាទៅរកនៅម្ដុំអើរ?

ខ៖ នៅស្រុកខ្ញុំនឹង

ក៖ អូ៎!!បាទអ៊ុំបាទ ចុះអ៊ុំគិតថាកាលពីក្មេងរហូតមកដល់ឥឡូវនឹងហាស អ៊ុំគិតថាជីវភាពរបស់អ៊ុំនឹងមាន ការផ្លាស់ប្ដូរអីគេខ្លះដែរអ៊ុំ?

ខ៖ ផ្លាស់នឹងមកពីយើងខានរកស៊ីអស់ហើយនឹងទាំងឈឺនឹង

ក៖ ចឹងណអ៊ុំ?

ខ៖ ចា៎!!

ក៖ ​ចុះអ៊ុំគិតថាសំរាប់តាំងពីក្មេងរហូតមកដល់ពេលនេះអ៊ុំធ្លាប់ធ្វើការងារអីគេខ្លះដែរអ៊ុំ?

ខ៖ ខ្ញុំលក់ត្រីវេទានណាស់

ក៖ អ៊ុំធ្លាប់លក់ត្រី?

ខ៖ លក់ត្រីខ្ញុំលក់ត្រីខ្ញុំជួសម៉ង ជួសណែសំណាញ់

ក៖ អូ៎!!ជួសម៉ងនឹងជួសសំណាញ់ណអ៊ុំ?

ខ៖ ចា៎!!

ក៖ ប៉ុន្តែអ៊ុំគិតថាអ៊ុំធ្លាប់ចិញ្ចឹមសត្វទេ ដូចថាចិញ្ចឹមមាន់ ចិញ្ចឹមទា ចិញ្ចឹមគោ ចិញ្ចឹមក្របីអីចឹងហាស?

ខ៖ អត់

ក៖ អត់ដែរចិញ្ចឹមទេណអ៊ុំ?

ខ៖ អត់ដែរចិញ្ចឹមទេនឹង

ក៖ អូ៎!!បាទអ៊ុំចុះអ៊ុំគិតថាអ៊ុំចូលចិត្តពិសារម្ហូបអីគេដែរអ៊ុំ?

ខ៖ ម្ហូបនឹងអត់ទេជួនមានជួនហូបទៅខ្ញុំ

ក៖ អ៊ុំអត់រើសទេណអ៊ុំ?

ខ៖ ចា៎!!

ក៖ ចុះអ៊ុំគិតថាល្បែងប្រជាប្រិយ៍អីដែរអ៊ុំគិតថាអ៊ុំចូលចិត្តលេងតាំងពីក្មេងហាសអ៊ុំ?

ខ៖ លេងស្អីពួកណុងលេង

ក៖ លក្ខណះថាលេងបោះអង្គុញ ចោលឈូង លាក់កន្សែងអីចឹងហាសអ៊ុំដែរលេងទេ?

ខ៖ នឹងហើយដែរតើ!!

ក៖ ភាគច្រើនអ៊ុំទៅលេងនៅណា

ខ៖ ខ្ញុំលេងនៅស្រុកខ្ញុំដែរនឹង

ក៖ អូ៎!!

ខ៖ នៅបាឡីហោស

ក៖ នៅស្រុកបាឡី?

ខ៖ ចា៎!!

ក៖ នៅស្រុកបាឡីនឹងនៅណាវិញអ៊ុំនៅខេត្តណាវិញ?

ខ៖ ខេត្តផ្លូវជាតិលេខ5ដែរនឹង

ក៖ នៅផ្លូវជាតិលេខ5ណអ៊ុំ?

ខ៖ ចា៎!!

ក៖ អូ៎!!បាទអ៊ុំចុះអ៊ុំគិតថាអ៊ុំចេះច្រៀងអត់?

ខ៖ ចា៎?

ក៖ អ៊ុំចេះច្រៀងទេ?

ខ៖ ខ្ញុំពីមុនចេះឥឡូវនឹងឈឺអត់ទេ

ក៖ ចឹងអ៊ុំភ្លេចអស់ហើយណអ៊ុំ?

ខ៖ ចា៎!!នឹងហើយ

ក៖ អូ៎!!បាទចុះអ៊ុំចូលចិត្តស្ដាប់បទចំរៀងទេអ៊ុំ?

ខ៖ ស្ដាប់តើបើស្ដាប់នឹងស្ដាប់បាន

ក៖ ប៉ុន្តែអ៊ុំចូលចិត្តស្ដាប់បទសម័យរឺមួយបទបុរាណដែរអ៊ុំចូលចិត្តហាស?

ខ៖ សម័យឥឡូវនឹងស្ដាប់បាន

ក៖ អូ៎!!បាទអ៊ុំមាននរណាគេម្នាក់នៅក្នុងក្រុមគ្រួសារអ៊ុំចេះលេងឧបករណ៍ភ្លេងដែរទេអ៊ុំ?

ខ៖ ពួកណុងអត់ចេះផងនឹង

ក៖ ប៉ុន្តែមាននរណាបងប្អូនសាច់ញ្ញាតិអីនឹងចេះអត់អ៊ុំ?

ខ៖ អត់

ក៖ ចឹងអត់ចេះទេណអ៊ុំណ?

ខ៖ អត់

ក៖ ចុះផ្ទះរបស់អ៊ុំមានលក្ខណះបែបណាដែរតាំងពីក្មេងរហូតមកដល់ឥឡូវនឹងហាស?

ខ៖ ផ្ទះរបស់ខ្ញុំនឹងទើបតែទិញឥឡូវនឹងតើ!!

ក៖ ចឹងហោសអ៊ុំ ចុះកាលពីអ៊ុំនៅជាមួយឪពុកម្ដាយរបស់អ៊ុំនឹងផ្ទះឈើ រឺមួយក៏ផ្ទះថ្មអ៊ុំ?

ខ៖ ផ្ទះខ្ញុំកាលពីជំនាន់អាពតនឹងគេយកហើយ

ក៖ គេយកហោស?

ខ៖ ចា៎!!

ក៖ ប៉ុន្តែពេលទើបតែឥឡូវនឹងអ៊ុំបានទិញផ្ទះមួយទៀត?

ខ៖ ចា៎!!

ក៖ ប៉ុន្តែអ៊ុំទិញនឹងលក្ខណះជាទិញផ្ទះស្រាប់តែម្ដងរឺមួយក៏អ៊ុំទិញតែដីហើយសងផ្ទះដែរអ៊ុំ?

ខ៖ ផ្ទះស្រាប់នឹង

ក៖ ចឹងណអ៊ុំណ?

ខ៖ ចា៎!!

ក៖ ប៉ុន្តែកាលអ៊ុំទិញនឹងថ្លៃដែរតើហីអ៊ុំណ?

ខ៖ ចា៎!!700

ក៖ ចឹង700ណអ៊ុំណកាលពីជំនាន់ណាដែរអ៊ុំ?

ខ៖ ចា៎!!កាលជំនាន់នេះនឹង

ក៖ យូរហើយណអ៊ុំណ?

ខ៖ យូរដែរហើយ

ក៖ អូ៎!!បាទអ៊ុំ?

ខ៖ ផ្ទះរបស់ខ្ញុំនឹងទើបតែធ្វើនឹងកាលពីខ្ញុំទិញនឹងតូចមួយនឹង

ក៖ អូ៎!!ចុះអ៊ុំគិតថាអ៊ុំមានជំនាញអីដែរអ៊ុំគិតថាអ៊ុំចេះស្ទាត់ជំនាញអត់អ៊ុំ?

ខ៖ មានតែចាក់អាវចាក់អីនឹង

ក៖ អ៊ុំជំនាញខាងចាក់អាវចាក់អីនឹងហោសអ៊ុំ?

ខ៖ ចា៎!!ខាងចាក់អាវចាក់អីនឹងពីមុន

ក៖ ចុះអ៊ុំមាននរណាដូចជាឪពុកម្ដាយរបស់អ៊ុំធ្លាប់បង្រៀនពីជំនាញអីទៅអ៊ុំដែរទេ?

ខ៖ អត់

ក៖ អត់ដែរទេណអ៊ុំដូចជាលក្ខណះវេញវល្លិ៍ ធ្វើល្អីធ្វើកន្ទេលអីក៏អត់ដែលដែរណអ៊ុំ?

ខ៖ អត់អត់ដែរទេ

ក៖ ចុះអ៊ុំនៅក្នុងក្រុមគ្រួសាររបស់អ៊ុំមាននរណាគេមួយចេះធ្វើផ្ទះដែរទេអ៊ុំ ចង់និយាយថានៅក្រុមគ្រួសាររបស់អ៊ុំនឹងមាននរណាគេមួយចេះធ្វើផ្ទះដែរទេ?

ខ៖ អត់

ក៖ អត់ចេះដែរណអ៊ុំណ?

ខ៖ ចា៎!!

ក៖ អូ៎!!បាទចុះអ៊ុំអាចប្រាប់ពីពេលលំបាកមកខ្ញុំបានទេកាលពីជំនាន់ពលពត នឹងជំនាន់លុនណុលអ៊ុំធ្លាប់ ជួបការលំបាកអីគេខ្លះដែរចឹងហាសអ៊ុំ?

ខ៖ កាលពីជំនាន់លុនណុលខ្ញុំនៅតូចៗៗនឹង

ក៖ ប៉ុន្តែអ៊ុំធ្វើអីគេដែរអ៊ុំ?

ខ៖ ចា៎!!

ក៖ អ៊ុំធ្វើអីគេដែរទៅកាលពីជំនាន់លុនណុលហាស?

ខ៖ នៅប៉ុនៗៗនេះនឹង

ក៖ អូ៎!!អ៊ុំនៅដើរលេងនៅឡើយទេណអ៊ុំ?

ខ៖ ចា៎!!

ក៖ ចុះពេលចូលដល់ជំនាន់ពលពតនឹងអ៊ុំធំនៅ?

ខ៖ ខ្ញុំធំហើយ

ក៖ អ៊ុំពេលណុងអ៊ុំអាយុប៉ុន្មានដែរទៅអ៊ុំកាលនៅជំនាន់ពលពតហាស?

ខ៖ ជំនាន់អាពតនឹងខ្ញុំអាយុ16ឆ្នាំនឹង

ក៖ អ៊ុំនៅអាយុ16ឆ្នាំចឹងអ៊ុំទៅធ្វើការនៅណាដែរអ៊ុំ អ៊ុំគេជំលាសទៅណាដែរទៅអ៊ុំ?

ខ៖ ទៅអ៊ីភ្នំស្រុក

ក៖ ទៅភ្នំស្រុក?

ខ៖ ចា៎!!

ក៖ នៅណាវិញអ៊ុំនៅណុង?

ខ៖ ភ្នំស្រុកនៅត្បូងហោសនៅនេះហោស

ក៖ មួយនឹងនៅខេត្តណាដែរអ៊ុំ?

ខ៖ មិនដឹងខេត្តណាទេនេះ

ក៖ អូ៎!!បាទចុះគេអោយអ៊ុំធ្វើអីគេដែរអ៊ុំ?

ខ៖ គេអោយធ្វើអីគេអោយយើងធ្វើស្រែធ្វើអីនឹងទៅកាប់ដីកាប់អីនឹង

ក៖ អូ៎!!ប៉ុន្តែគេអោយអ៊ុំនៅជាមួយគ្រួសាររឺគេអោយអ៊ុំនៅជាមួយមិត្តភក្តិដែរអ៊ុំ?

ខ៖ គេអោយនៅណាគេអោយនៅតែម្នាក់ឯងនឹង

ក៖ គេអោយអ៊ុំនៅតែម្នាក់ឯងហោសអ៊ុំ?

ខ៖ ចា៎!!ដើរធ្វើស្រែកាប់ដីកាប់អីជាមួយគេនឹង

ក៖ បាទអ៊ុំបាទ?

ខ៖ អាពតវាបណ្ដើរយើង

ក៖ បាទ!!ចុះអ៊ុំគិតថាពេលណុងគេមានជំលាសអ៊ុំទៅកន្លែងណាផ្សេងទៀតអត់ គេមានអោយធ្វើអីផ្សេងទៀតអត់អ៊ុំ?

ខ៖ ធ្វើអីវាអោយយើងធ្វើស្រែលីណែកាប់ដី

ក៖ អូ៎!!ចុះក្រុមគ្រួសាររបស់អ៊ុំគេអោយទៅណាដែរពេលណុងដូចជា?

ខ៖ បែកគ្នាប៉ារបស់ខ្ញុំនឹងនៅផ្ទះដាំដំឡូងដាំអីនឹង

ក៖ អូ៎!!ចុះបងរបស់អ៊ុំវិញគេអោយទៅណា?

ខ៖ បងរបស់ខ្ញុំនឹងដើរកាប់ដីដែរនឹង

ក៖ អូ៎!!ចឹងណអ៊ុំណ?

ខ៖ ចា៎!!

ក៖ បាទ!!អ៊ុំចុះរហូតទាល់តែដាច់ពលពតហើយអ៊ុំមានការលំបាកអីផ្សេងទៀតទេអ៊ុំ?

ខ៖ មកពីពលពតនេះខ្ញុំពិបាកដែរនឹងពិបាកយើងរត់លូនតាមវានឹង

ក៖ អូ៎!!ប៉ុន្តែរបបអាហារនឹងយ៉ាងម៉េចដែរអ៊ុំ?

ខ៖ បាយលាយគល់ចេក

ក៖ អូ៎!!បាយលាយគល់ចេកយើងហោសមិនមែនបបរណាហីអ៊ុំ?

ខ៖ អត់ទេបបរនឹងអត់បាយលាយគល់ចេកយើង

ក៖ ទាំងអស់គា្នគឺយើងញាំុចឹង?

ខ៖ ចា៎!!

ក៖ ប៉ុន្តែពេលណុងអ៊ុំនៅកងកុមាររឺមួយអ៊ុំនៅកងចល័តធំហើយអ៊ុំ រឺកងនារី?

ខ៖ នៅកងចល័ត

ក៖ នៅកងចល័តណអ៊ុំណ?

ខ៖ ចា៎!!

ក៖ ចឹងគេក៏អោយធ្វើចឹងដែរណអ៊ុំណ?

ខ៖ ចា៎!!

ក៖ អូ៎!!បាទអ៊ុំចុះរហូតដល់ឆ្នាំប៉ែតជាងហាសដែរឆ្នាំដាច់ពលពតហាស មួយនឹងអ៊ុំមានការលំបាកអីគេដែរទៅអ៊ុំ?

ខ៖ រត់តាមវាវាបញ្ជូនយើងទៅខេត្តណាៗៗផ្សេងទៅ

ក៖ អូ៎!!ចឹងហោសអ៊ុំ?

ខ៖ ចា៎!!

ក៖ ចឹងចុះអ៊ុំឆ្លងកាត់ការលំបាកនឹងដោយរបៀបម៉េចដែរទៅអ៊ុំ?

ខ៖ យើងអត់ហូបដែរនឹង

ក៖ ចឹងហោសអ៊ុំណ?

ខ៖ ចា៎!!

ក៖ ចុះអ៊ុំគិតថាពេលណាដែរអ៊ុំគិតថាជាពេលដែរសប្បាយនៅក្នុងឆាកជីវិតរបស់អ៊ុំដែរទៅអ៊ុំ?

ខ៖ មកវិញ

ក៖ ពេលដែរមកពីពលពតវិញហោស?

ខ៖ ចា៎!!

ក៖ ពេលណុងអ៊ុំមានអារម្មណ៍ថាអ៊ុំសប្បាយហើយណអ៊ុំ?

ខ៖ ចា៎!!

ក៖ ចុះអ៊ុំលក្ខណះថាជួបជុំកូនចៅរឺមួយកូនចៅរៀបអាពាហ៍ពិពាហ៍អីអ៊ុំគិតថាមួយនឹងសប្បាយទេអ៊ុំ?

ខ៖ សប្បាយចិត្តណាស់

ក៖ សប្បាយចិត្តហាសណអ៊ុំដែរបានឃើញកូនចៅរៀបអាពាហ៍ពិពាហ៍ ហើយនឹងឃើញកូនចៅមាន សុភមង្គលអីចឹងណអ៊ុំ?

ខ៖ ចា៎!!នៅជំនាន់អាពតតាខ្ញុំអីវ៉ាន់បងប្អូនរបស់ខ្ញុំស្លាប់អស់ហើយអាពតវាសំលាប់ចោលអស់ហើយ ចុះបើយើងកាលពីជំនាន់លុនណុលអីនឹងវាសំលាប់ចោលអស់ហើយវាមិនទុកទេ

ក៖ អូ៎!!បាទអ៊ុំ ចុះអ៊ុំគិតថាកាលពីក្មេងហាសអ៊ុំធ្លាប់មានក្ដីសង្ឃឹមថាពេលដែរធំឡើងនឹងអ៊ុំចង់ធ្វើអីទេ ធ្លាប់មានក្ដីស្រម៉ៃអត់អ៊ុំ?

ខ៖ អត់

ក៖ អត់ដែរមានទេណអ៊ុំណ?

ខ៖ ចា៎!!

ក៖ អូ៎!!បាទចឹងបើសិនជាចង់អោយអ៊ុំផ្ដែផ្ដាំទៅកូនចៅជំនាន់ក្រោយៗៗ តើអ៊ុំចង់ផ្ដែផ្ដាំអីទៅពួកគាត់ដែរអ៊ុំ?

ខ៖ ខំអោយវាខំរៀននឹងកាលពីជំនាន់អាពតវាពិបាកចឹងហាសយើងខំប្រឹងរើនខំប្រឹងសូត្រទៅ

ក៖ អូ៎!!អោយគាត់ខំប្រឹងរៀនដើម្បីអោយគាត់មានការងារល្អណអ៊ុំ?

ខ៖ ចា៎!!

ក៖ មានអីផ្សេងចង់និយាយទៀតទេអ៊ុំ?

ខ៖ អត់

ក៖ ចុះអ៊ុំបើសិនជាលក្ខណះចង់អោយគាត់ជៀសវៀងវិញពីអំពើមួយដែរអត់ល្អវិញ តើអ៊ុំចង់អោយគាត់ជៀសវៀងអីគេដែរអ៊ុំ?

ខ៖ ចង់ជៀសវៀងពីដូចថាយើងខំប្រឹងជៀសវៀងពីគ្រឿងញៀន

ក៖ នឹងហើយចង់អោយពួកគាត់ឈប់ជក់គ្រឿងញៀនណអ៊ុំ?

ខ៖ ចា៎!!

ក៖ មានអីផ្សេងទៀតទេអ៊ុំដែរចង់អោយពួកគាត់ជៀសវៀងហាស?

ខ៖ អោយវាខំប្រឹងរកស៊ីទៅ

ក៖ ចឹងណអ៊ុំណ?

ខ៖ ចា៎!!

ក៖ អូ៎!!បាទអ៊ុំចុះចឹងមានអីផ្សេងដែរអ៊ុំចង់និយាយផ្សេងទៀតទេអ៊ុំ?

ខ៖ អស់ហើយនឹង

ក៖ អស់ហើយណអ៊ុំណ?

ខ៖ ចា៎!!

ក៖ ចឹងជាចុងក្រោយខ្ញុំអរគុណអ៊ុំដែរបានអោយខ្ញុំសំភាសន៍ពីប្រវត្តិរបស់អ៊ុំ ចឹងនៅពេលដែរខ្ញុំសំភាសន៍ ហើយនឹងខ្ញុំនឹងទុកក្នុងសាលាដើម្បីតំកល់ទុកអោយអ៊ុំចឹងហាសអ៊ុំ?

ខ៖ ចា៎!!

ក៖ បាទ!!អរគុណច្រើនអ៊ុំ៕៕៕